दावा- पुलिस ने फायरिंग करके कई मुसलमानों की हत्या की; जानिए सच
Bihar Katihar Power Supply Protest; Follow NO Fake News Trends and Misinformation Reports On Dainik Bhaskar. बिजली विभाग के विरुद्ध प्रदर्शन कर रहे मुसलमानों पर बिहार पुलिस ने फायरिंग करके कई मुसलमानों की हत्या कर दी'
बिहार के कटिहार जिले में बिजली विभाग के खिलाफ उग्र प्रदर्शन कर रहे ग्रामीणों पर की गई पुलिस फायरिंग में दो लोगों की मौत हो गई। इस घटना पर जहां एक ओर सियासत गर्म है वहीं, दूसरी ओर सोशल मीडिया पर भी इस गोलीकांड को लेकर तरह-तरह के दावे किए जा रहे हैं।
ऐसा ही एक दावा है कि 'बिजली विभाग के विरुद्ध प्रदर्शन कर रहे मुसलमानों पर बिहार पुलिस ने फायरिंग करके कई मुसलमानों की हत्या कर दी'। सोशल मीडिया पर किए जा रहे इस दावे में कोई सच्चाई है? या ये सिर्फ एक फेक न्यूज है, जिसे माहौल खराब करने के मकसद से फैलाया जा रहा है, आइए जानते हैं।
सबसे पहले बात करते हैं उस वायरल ट्वीट की जिसमें ये दावा किया गया-
ट्विटर यूजर अली सोहराब ने कटिहार गोलीकांड से जुड़ा एक ट्वीट 26 जुलाई को किया जिसमें उन्होंने लिखा- बिहार: कटिहार जिला के बारसोई में मुस्लिम बहुल मोहल्ले में पिछले दो-तीन महीने से लगातार बिजली कुव्यवस्था से परेशान बिजली विभाग के विरुद्ध प्रदर्शन कर रहे मुसलमानों पर संवैधानिक बिहार पुलिस ने फायरिंग कर खुर्शीद आलम, नियाज आलम आदि समेत कई मुसलमानों की हत्या। (आर्काइव ट्वीट)
देखें वायरल ट्वीट का स्क्रीन शॉट: 
कुछ ऐसा ही दावा वेरीफाइड ट्विटर यूजर शाहीन खान ने भी किया है। (आर्काइव ट्वीट) वायरल होते इन ट्वीट्स में मृतकों के नाम क्रमशः खुर्शीद आलम, नियाज आलम बताए गए हैं, साथ ही दावा किया गया है कि बिहार पुलिस ने फायरिंग कर कई मुसलमानों की हत्या की है।
देखें वायरल ट्वीट का स्क्रीन शॉट: 
ठीक ऐसा ही ट्वीट एक अन्य वेरीफाइड ट्विटर यूजर एजाज खान ने भी किया है। (आर्काइव ट्वीट)
ऐसे में सवाल उठता है कि क्या बिहार पुलिस ने सिर्फ मुसलमानों को ही निशाना बनाया ? जवाब है नहीं।
घटना की पड़ताल करने पर पता चलता है कि मृतकों के नाम बासल गांव निवासी खुर्शीद आलम (34) और बारसोई निवासी सोनू शाह (22) हैं। दैनिक भास्कर ने इस गोलीकांड से जुड़ी एक डिटेल रिपोर्ट प्रकाशित की थी जिसे आप यहां पढ़ सकते हैं। वायरल ट्वीट में ये भी दावा किया गया है कि पुलिस की गोलीबारी में कई मुसलमानों की जान गई है, लेकिन ये सफेद झूठ है, मरने वालों और घायलों में दोनों ही पक्ष के लोग शामिल हैं।
कटिहार कांड में मृतकों की संख्या खबर लिखे जाने तक 2 ही है। दैनिक भास्कर ने इस पूरे मामले पर कटिहार SP जितेंद्र कुमार से भी बात की, SP ने स्पष्ट किया कि सोशल मीडिया पर की गईं ये पोस्ट गलत हैं। वहीं, उन्होंने यह भी स्पष्ट किया कि घायल युवक नियाज आलम, जिसे मृत बताया जा रहा है, खतरे से बाहर है।
स्पष्ट है कि कटिहार गोलीकांड में मरने वाले सिर्फ मुस्लिम नहीं थे बल्कि एक हिंदू युवक सोनू शाह भी पुलिस की गोली का शिकार हुआ था। ऐसे में यह दावा कि- 'बिजली विभाग के विरुद्ध प्रदर्शन कर रहे मुसलमानों पर बिहार पुलिस ने फायरिंग करके कई मुसलमानों की हत्या कर दी', पूर्णतः गलत और भ्रामक है।
इस पूरे घटनाक्रम पर बिहार पुलिस ने भी ट्वीट किया है और लोगों से अपील की है किसी भी प्रकार की अफवाहों पर ध्यान नहीं दें। (आर्काइव ट्वीट)
अब पढ़िए कटिहार से भास्कर रिपोर्टर आकाश कुमार की ग्राउंड रिपोर्ट और जानिए चश्मदीदों की जुबानी कि 3 घंटे में ऐसा क्या हुआ कि बिजली मांग रहे लोगों पर पुलिस को ताबड़तोड़ फायरिंग करनी पड़ी…
खबर पढ़ने के लिए यहां क्लिक करें।